Полазне основе Нацрта закона о заштити од нејонизујућих зрачења

Нa oснoву члaнa 77. Зaкoнa o држaвнoj упрaви („Службени глaсник РС”, бр. 79/05, 101/07, 95/10, 99/14, 30/18 – др. зaкoн и 47/18), кao и чл. 32, 34. и 41. Закона о планском систему Републике Србије („Службени глaсник РС”, број 30/18),

МИНИСТАРСТВО ЗАШТИТЕ ЖИВОТНЕ СРЕДИНЕ

Објављује

Полазне основе Нацрта закона о заштити од нејонизујућих зрачења

Садржај

[1. Приказ проблема који закон треба да реши и његових узрока](https://www.ekologija.gov.rs/saopstenja/najave/obavestenje-o-pocetku-izrade-nacrta-zakona-o-zastiti-vazduha-sa-polaznim-osnovama#_Toc173303976)

[2. Циљеви Закона](https://www.ekologija.gov.rs/saopstenja/najave/obavestenje-o-pocetku-izrade-nacrta-zakona-o-zastiti-vazduha-sa-polaznim-osnovama#_Toc173303977)

[3. Основна начела за уређивање друштвених односа у области, укључујући и права и обавезе субјеката на које се закон односи](https://www.ekologija.gov.rs/saopstenja/najave/obavestenje-o-pocetku-izrade-nacrta-zakona-o-zastiti-vazduha-sa-polaznim-osnovama#_Toc173303978)

1. **Приказ проблема који закон треба да реши и његових узрока**
   1. **Стање законодавног оквира**

Република Србија препознаје здраву животну средину, као приоритет за побољшање квалитета живота и здравља становништва. Мере које држава спроводи са циљем побољшања квалитета животне средине, у надлежности Министарства заштите животне средине, укључују и регулисање области заштите од нејонизујућих зрачења.

С напредовањем технологије, праћеним индустријским активностима, континуираном напретку у области телекомуникација, информационих технологија, енергетике и повећаном употребом техничких уређаја, питање заштите од утицаја нејонизујућих зрачења представља кључни сегмент у осигурању одрживог развоја и заштите јавног здравља, као и очувања животне средине уопште.

У процесу преговора за приступање Европској унији, Република Србија ради на усаглашавању законодавног оквира и праксе са европским стандардима и препорукама Европске уније у области заштите животне средине, укључујући и мере заштите од нејонизујућих зрачења.

Европска унија је донела неколико препорука у овој области, од којих је најважније Препорука Савета Европе од 12. јула 1999. број 1999/519/ЕС о границама излагања јавности елeктромагнетним пољима. Поред препорука, смернице Међународне комисије за заштиту од нејонизујућих зрачења (ICNIRP) примењују се у свим земљама Европске уније.

У оквиру *Ex-post* анализе ефеката примене Закона о заштити од нејонизујућих зрачења, уочено је да је највећи број земаља у свету прихватио препоруке ICNIRP-а из 1998. године, али и да постоје европске земље са строжим границама попут Грчке, Словеније, Пољске, Хрватске, Естоније, Литваније, Италије и Русије, као и европске земље са блажим границама као што је случај са Летонијом, Холандијом и Словачком.

Светска здравствена организација (СЗО) саветује опрезан приступ као превентивну меру, што подразумева стриктну примену националних и међународних стандарда, примeну мера заштите, активно учешће локалних органа и информисање јавности.

Са напредовањем нових технологија и сталним развојем науке, јавља се потреба за унапређењем постојеће законске регулативе.

Усвајањем Закона о заштити од нејонизујућих зрачења („Службени гласник РС”, бр. 36/09), са пратећим подзаконским актима објављеним у „Службеном гласнику РС”, бр. 104/09, Република Србија је по први пут законодавно уредила услове и мере заштите здравља људи и заштите животне средине од дејства нејонизујућих зрачења при коришћењу извора нејонизујућих зрачења посебним законом. Заштита од професионалног излагања изворима нејонизујућих зрачења није предмет овог закона. Заштита од професионалног излагања изворима нејонизујућих зрачења у надлежности је Министарства за рад, борачка и социјална питања.

Законом о заштити од нејонизујућих зрачења није уређено зрачење уређаја, као извора нејонизујућих зрачења који се користе за контролисану медицинску терапију или дијагностички поступак у медицини.

Закон о заштити од нејонизујућих зрачења је 2009. године усклађен са правним тековинама ЕУ, са Препоруком Савета Европе од 12. јула 1999. број 1999/519/ЕС о границама излагања јавности елктромагнетним пољима, као и смерницом Међународне комисије за заштиту од нејонизујућих зрачења (ICNIRP) из 1998. године и смерницама Светске здравствене организације.

Полазећи од тачке 15. Препоруке Савета Европе 1999/519/ЕС где је наведено: „Државе чланице могу, у сагласности са Уговором, обезбедити виши ниво заштите од оног који је приказан у овој препоруци”, у Републици Србији, Законом о заштити од нејонизујућих зрачења („Службени гласник РС”, број 36 од 15. маја 2009.), Правилником о границама излагања нејонизујућим зрачењима („Службени гласник РС”, бр. 104/09) и Правилником о границама излагања нејонизујућим зрачењима („Службени гласник РС”, бр. 16/25) прописани су референтни нивои излагања становништва електричним, магнетским и електромагнетским пољима различитих фреквенција, који се односе на зону повећане осетљивости и јавна подручја**.** Референтни нивои за електрична, магнетска и електромагнетска поља (0 Hz до 300 GHz, rms вредности) за зону повећане осетљивостикоја је јасно дефинисанасу строжији од препорука Савета Европе од 12. јула 1999. број 1999/519/ЕС, а референтни нивои за јавно подручје су усаглашени са препоруком доношењем новог Правилника („Службени гласник РС”, бр. 16/25).

На основу Закона о заштити од нејонизујућих зрачења донети су и подзаконски акти, и то:

1. Уредба о утврђивању Програма систематског испитивања нивоа нејонизујућих зрачења у животној средини за период од 2017. до 2018. године („Службени гласник РС”, бр. 2/17)
2. Уредба о утврђивању програма систематског испитивања нивоа нејонизујућих зрачења у животној средини за период од 2015. до 2016. године („Службени гласник РС”, бр.105/15)
3. Правилник о условима које морају да испуњавају правна лица која врше послове испитивања нивоа зрачења извора нејонизујућих зрачења од посебног интереса у животној средини („Службени гласник РС”, бр. 104/09 и 89/24)
4. Правилник о условима које морају да испуњавају правна лица која врше послове систематског испитивања нивоа нејонизујућих зрачења, као и начин и методе систематског испитивања у животној средини („Службени гласник РС”, бр. 104/09 и 89/24)
5. Правилник о садржини и изгледу обрасца извештаја о систематском испитивању нивоа нејонизујућих зрачења у животној средини („Службени гласник РС”, бр. 104/09)
6. Правилник о садржини евиденције о изворима нејонизујућих зрачења од посебног интереса („Службени гласник РС”, бр. 104/09)
7. Правилник о границама излагања нејонизујућим зрачењима („Службени гласник РС”, бр. 104/09)
8. Правилник о изворима нејонизујућих зрачења од посебног интереса, врстама извора, начину и периоду њиховог испитивања („Службени гласник РС”, бр. 104/09)
9. Правилник о границама излагања нејонизујућим зрачењима („Службени гласник РС”, бр. 16/25), који се примењује од 2. јуна 2025. године.
10. Правилник о изворима нејонизујућих зрачења од посебног интереса, врстама извора, начину и периоду њиховог испитивања („Службени гласник РС”, бр. 16/25) који се примењује од 2. јуна 2025. године.

Постојећи стратешки оквир којим је актуелни Закон о заштити од нејонизујућих зрачења обухваћен:

* Стратегија развоја енергетике Републике Србије до 2040. године са пројекцијама до 2050. године („Службени гласник РС“, број 94 од 28. новембра 2024.)
* Стратегија развоја система електронских комуникација у Републици Србији до 2027. године („Службени гласник РС“, број 70 од 14. августа 2024.)
* Стратегија јавног здравља у Републици Србији 2018-2026. („Службени гласник РС“, број 61 од 8. августа 2018.)

У процесу израде је Нацрт Стратегија за примену Архуске конвенције са акционим планом за период од 2022. до 2032. године и Нацрт Стратегија заштите животне средине - Зелена агенда за Републику Србију за период 2024-2033. године.

Законом о министарствима („Службени гласник РС“, 128/20, 116/22, 92/23 -др. закон), област заштите од нејонизујућих зрачења припада надлежности Министарства заштите животне средине.

Област заштите од нејонизујућих зрачења обухваћена је преговорима у оквиру Поглавља 28 – Заштита потрошача и заштита здравља, потпоглавље Јавно здравље, у оквиру Кластера 2.  
Међу 35 преговарачких група које чине међуресорна радна тела, састављена од представника институција надлежних за предлагање и примену прописа у процесу усклађивања са правним тековинама Европске уније, Преговарачку групу 28 чине и представници Министарства заштите животне средине.

Како област заштите од нејонизујућих зрачења захтева мултидисциплинарни приступ као потребу повезаности и знања из домена енергетике, телекомуникација, индустрије, привреде, изградње објеката, јавног здравља и пре свега, заштите животне средине, међусекторска сарадња има изузетну важност.

Министарство заштите животне средине предано ради на очувању постојећих партнерстава, као и на јачању, унапређењу и стварању нових, размени информација и искустава ради јачања и унапређења области, све са циљем да се регулатива у области заштите од нејонизујућих зрачења сагледа и уреди из свих аспеката. Такође, тежи се континуираној сарадњи са Министарством информисања и телекомуникација, Министарством рударства и енергетике, Министарством здравља, Министарством грађевинарства, саобраћаја и инфраструктуре, као и са осталим релевантним институцијама који се баве облашћу заштите од нејонизујућих зрачења, а посебно Институтима и Заводима за јавно здравље.

Континуирано усаглашавање законодавног оквира, праћење развоја и имплементације европске и међународне регулативе од суштинског је значаја за унапређење и развој области заштите од нејонизујућих зрачења у Републици Србији.

Закон је неопходно ускладити и са променама у националном законодавству са посебним освртом на Закон о планском систему Републике Србије („Службени гласник РС“, број 30/18). Овим корацима би се омогућило и стварање правног основа за измене подзаконских аката која служе спровођењу законских решења.

* 1. **Анализа примене Закона о заштити од нејонизујућих зрачења**

У складу са Законом о планском систему, урађена је *ex-post* анализа примене Закона о заштити од нејонизујућих зрачења. Анализирани су недостаци, правне празнине, баријере и изазови у примени овог закона.

*1.2.1. Изазови који су уочени током примене постојећих прописа из области заштите од нејонизујућих зрачења тичу се:*

* Неадекватног тумачења и позивања на начела на којима се заснива уређивање заштите од нејонизујућих зрачења и то начело забране и начело сразмерности;
* Неуједначености примене прописа из области заштите од нејонизујућих зрачења и процене утицаја на животну средину од стране надлежних органа јединица локалних самоуправа;
* Појам извора нејонизујућих зрачења од посебног интереса није део Препоруке Савета Европе од 12. јула 1999. број 1999/519/ЕС као и смерница Међународне комисије за заштиту од нејонизујућих зрачења (ICNIRP);
* У просторне и урбанистичке планове јединица локалне самоуправе су унета ограничења којима се утврђују минималне удаљености радио-базних станица мобилне телефоније у односу на суседне и објекте одређене намене. Такви услови нису уређени прописима из области заштите од нејонизујућих зрачења. Услови из просторних и урбанистичких планова јединица локалне самоуправе су често у супротности са Просторним планом Републике Србије;
* Потребно је законом прописати обавезу кориснику извора нејонизујућег зрачења за израду стручне оцене оптерећења животне средине од стране овлашћеног правног лица за систематско испитивање нивоа нејонизујућих зрачења у животној средини, као доказ да тај извор неће својим радом довести до прекорачења прописаних граничних вредности;
* Потребно је прописати форму, обим и садржај стручне оцене оптерећења животне средине као документ који садржи потребне и неопходне податке и информације из области заштите од нејонизујућих зрачења;
* Нису извршена прва испитивања нивоа нејонизујућих зрачења за затечене изворе од стране оператора (радио и ТВ станица) и од стране оператора дистрибутивног система;
* Нерешен статус објеката који су изграђени унутар далеководних коридора после изградње далековода;
* Недостаје прописана форма за обим и садржај извештаја о извршеним испитивањима извора нејонизујућих зрачења;
* Потребно је законом прописати стручну спрему и обавезе лица одговорног за примену заштите од нејонизујућих зрачења;
* Размотрити могућност да се заштита од нејонизујућих зрачења дефинише као заштита од електромагнетних поља сагласно препорукама ЕУ;
* Недостају дигитализоване процедуре за издавање решења за коришћење извора нејонизујућих зрачења од посебног интереса;
* Недостаје обједињен централни информациони систем за изворе нејонизујућих зрачења за обједињено евидентирање резултата мерења излагања електромагнетним пољима, стручне оцене оптерећења, извора нејонизујућих зрачења као и извештаја о систематском испитивању и свих других релавантних информација;
* Недостају административни капацитети на свим нивоима надлежности у области заштите од нејонизујућих зрачења;
* Недостају административни капацитети за вршење инспекцијских надзора у области заштите од нејонизујућих зрачења;
* Уочена је потреба сарадње са експертима из области заштите од нејонизујућих зрачења, ради даљег унапређења и реализације активности у предметној области;
* Недостатак већег броја заједничких инспекцијских акција сагласно одредбама Закона о инспекцијском надзору због недостатака људских ресурса;
* Неопходност унапређења систематског испитивања нивоа нејонизујућих зрачења у животној средини;
* Потребно је прописати обим и садржај систематског испитивања;
* Неоходно је приближити област заштите од нејонизујућих зрачења заинтересованој јавности кроз презентовање информација и резултата са циљем подизања нивоа знања и свести;
* Размотрити оправданост успостављања аутоматског мониторинга, односно систематског испитивања за поједине изворе нејонизујућих зрачења;
* Неопходност укључивања у пројекте Светске здравствене организација (СЗО) и јачање међународне сарадње;
* Неопходност континуираниг мониторинга утицаја са аспекта јавног здравља од стране надлежних институција и носиоца активности у областима деловања јавног здравља;
* Континуирана сарадња са Министарством здравља и Институтом за јавно здравље Србије „Др Милан Јовановић Батут” у комуникацији са становништвом у циљу подизања нивоа свести и знања у области заштите од нејонизујућих зрачења;
* Успостављање едукације јединица локалне самоуправе и јачање капацитета на локалном нивоу.

*1.2.2. Анализа поднетих Захтева за издавање решења за коришћење извора нејонизујућих зрачења од посебног интереса*

На основу члана 6. став 2. Закона о заштити од нејонизујућих зрачења („Службени гласник РС”, бр. 36/09), чл. 136. ст. 1. Закона о општем управном поступку („Сл. гл. РС“, бр. 18/16, 95/18-аутентично тумачење и 2/23-одлука УС), чл. 6. ст. 1. и 39. ст. 1. тачка 4) Закона о министарствима („Сл. гл. РС“, број 128/20, 116/22 и 92/23 – др.закон), као и чл. 23. ст. 2. и 24. ст. 3. Закона о државној управи („Сл. гл. РС“, бр. 79/05, 101/07, 95/10, 99/14, 30/18 - др. закон и 47/18), Министарство заштите животне средине надлежно је за издавање Решења за коришћење извора нејонизујућих зрачења од посебног интереса.

Корисник извора нејонизујућих зрачења од посебног интереса уз Захтев за издавање Решења за коришћење извора нејонизујућих зрачења од посебног интереса, доставља сву неопходну документацију прописану Законом.

Издато Решење је, одредбама Закона о заштити од нејонизујућих зрачења („Службени гласник РС”, бр. 36/09), коначно. У складу са чланом 8. Правилника о изворима нејонизујућих зрачења од посебног интереса, врстама извора, начину и периоду њиховог испитивања („Службени гласник РС“ број 104 од 16. децембра 2009.) и чланом 8. Правилника о изворима нејонизујућих зрачења од посебног интереса, врстама извора, начину и периоду њиховог испитивања („Службени гласник РС“, број 16 од 26. фебруара 2025), корисник извора обавезује се на периодично испитивање нивоа нејонизујућих зрачења у животној средини једанпут сваке друге календарске године за високофреквентне изворе, односно сваке четврте године за нискофреквентне изворе.

Графички је представљен број поднетих захтева Министарству заштите животне средине за коришћење нискофреквентних и високофреквентних извора нејонизујућих зрачења од посебног интереса од стране оператора у периоду од 10 година.

График 1. Број пристиглих Захтева кроз период од 10 године

[Списак овлашћених правних лица која испуњавању услове за испитивање нивоа зрачења извора нејонизујућег зрачења од посебног интереса, и систематског испитивања нивоа нејонизујућих зрачења у животној средини](https://www.ekologija.gov.rs/sites/default/files/inline-files/PRILOG%202%20-%20Spisak_ovla%C5%A1%C4%87enih_institucija%20-%202024.09.26.pdf) доступни су на сајту Министарства заштите животне средине, као и на сајту Покрајинског секретаријата за урбанизам и заштиту животне средине, за територију Аутономне покрајине Војводине.

*1.2.3. Законодавни оквир који је повезан у примени са Законом о заштити од нејонизујућих зрачења:*

* Закон о процени утицаја на животну средину („Службени гласник РС”, бр. 135/04 и 94/24)
* Закон о Просторном плану Републике Србије од 2010. до 2020. године („Службени гласник РС”, број 88/10)
* Закон о планирању и изградњи („Службени гласник РС”, бр. 72/009, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/ 19 - др. закон, 9/20, 52/21 и 62/23)
* Закон о становању и одржавању стамбених зграда („Службени гласник РС”, бр. 104/16 и 9/20 - др. Закон)
* Закон о електронским комуникацијама („Службени гласник РС”, број 35/23)
* Закон о енергетици („Службени гласник РС”, бр. 145/14, 95/18 - др. закон, 40/21, 35/23 - др. Закон, 62/23, 94/24)
* Закон о јавном здрављу („Службени гласник РС”, бр. 15/16)
* Закон о слободном приступу информацијама од јавног значаја („Службени гласник РС”, бр. 120/04, 54/07, 104/09, 36/10 и 105/21)
* Закон о заштити података о личности („Службени гласник РС”, бр. 87/18)
* Закон о инспекцијском надзору („Службени гласник РС”, бр. 36/15, 44/18- др. закон и 95/18)

*1.2.4. Инспекцијски надзор*

На основу члана 109. Закона о заштити животне средине, инспекцијски надзор врши министарство, односно Министарство заштите животне средине преко инспектора за заштиту животне средине у оквиру делокруга утврђеног овим законом, у складу са чланом 14. став 2. Закона о заштити од нејонизујућих зрачења („Службени гласник РС”, број 36 од 15. маја 2009.).

Аутономној покрајини, односно Покрајинском секретаријату за урбанизам и заштиту животне средине поверава се вршење инспекцијског надзора над изворима нејонизујућих зрачења на територији аутономне покрајине, у складу са овим законом, сагласно одредби члана 14. став 3. Закона о заштити од нејонизујућих зрачења („Службени гласник РС”, број 36 од 15. маја 2009.).

Јединици локалне самоуправе поверава се вршење инспекцијског надзора над изворима нејонизујућих зрачења за које одобрење за изградњу и почетак рада издаје надлежни орган јединице локалне самоуправе, у складу са чланом 14. став 4. Закона о заштити од нејонизујућих зрачења.

Чланом 50. став 1. Закона о процени утицаја на животну средину („Службени гласник РС“, број 94 од 28. новембра 2024.), Аутономној покрајини и јединици локалне самоуправе поверавају се послови инспекцијског надзора над применом одредаба овог закона за пројекте за које је орган аутономне покрајине, односно локалне самоуправе надлежан за вођење поступка процене утицаја.

У случају да се периодичним испитивањем, систематским испитивањем или мерењем извршеним по налогу надлежног инспектора за заштиту животне средине, утврди да је у околини једног или више извора измерен ниво електромагнетног поља изнад прописаних граничних вредности, надлежни орган може кориснику наложити ограничење у погледу употребе, реконструкцију или затварање објекта до задовољавања прописаних граничних вредности. Реконструкција се обавља технички и оперативно изведивим мерама у року од највише годину дана од дана када је наложена реконструкција извора. Спровођење прописаних мера укључујући и забрану коришћења извора нејонизујућег зрачења од посебног интереса наређује се од стране надлежног инспектора за заштиту животне средине.

Инспектори за заштиту животне средине поступају и по одредбама Законa о инспекцијском надзору („Службени гласник РС”, бр. 36/15, 44/18 - др. закон и 95/18) којим је уређена садржина, врсте и облици и поступак инспекцијског надзора, овлашћења и обавезе учесника у инспекцијском надзору и друга питања од значаја за инспекцијски надзор.

Сагласно одредбама Законa о инспекцијском надзору, Инспекција за заштиту животне средине Министарства заштите животне средине на интеренет страници јавно објављује Спискове контролних листи, Планoве инспекцијског надзора и Извештаје о раду везано за вршење инспекцијског надзора из области заштите од нејонизујућих зрачења.

Планoви инспекцијског надзора и Извештаји о раду су јавно доступни на интернет страници Покрајинског секретаријата за урбанизам и заштиту животне средине коме се поверава вршење инспекцијског надзора над изворима нејонизујућих зрачења на територији аутономне покрајине.

Такође, Планoви инспекцијског надзора и Извештаји о раду су јавно доступни на интернет страницама јединица локалне самоуправе којима се поверава вршење инспекцијског надзора над изворима нејонизујућих зрачења за које одобрење за изградњу и почетак рада издаје надлежни орган јединице локалне самоуправе.

*1.2.5. Успостављање ефикаснијег приступа информацијама и доступности информација заинтересованој јавности уз подршку модерних технологија*

Административне баријере морају бити превазиђене како би се успоставио ефикаснији систем за пружање квалитетнијих услуга корисницима, технолошко технички унапређених са мањим фактором утицаја и изложености корисника, као и са потенцијално мањим утицајем на животну средину.

Планирано је да се кроз нови Закон о заштити од нејонизујућих зрачења, дефинише и формира информациони систем који ће евидентирати резултате мерења излагања електромагнетним пољима (које издају овлашћене стручне куће), стручне оцене оптерећења и све друге релевантне информације, што ће омогућити боље управљање и контролу. На овај начин ће се у потпуности дигитализовати процедура, смањити административне баријере, успоставити обједињено евидентирање извора нејонизујућих зрачења, као и извештаја о систематском испитивању, што ће је учинити ефикаснијом и доступнијом са јавно доступним информацијама које граде поверење код грађана и подршку даљем улагању у модерне технологије.

**2. Циљеви Закона**

Циљеви Закона су квалитативно унапређење нивоа заштите од нејонизујућих зрачења, које ће бити остварено на следећи начин:

Узимајући у обзир да је тренутна верзија Закона верно приказивала препоруке у области заштите од нејонизујућих зрачења у моменту њеног доношења, а да је ова тематика у међувремену доживела интензиван развој са напретком технолгије, како на међународном нивоу, тако и у Европској унији, потребно је ускладити Закон са позитивним трендом промена.

Планиране измене у новом закону у односу на Закон из 2009. године имају за циљ значајно побољшање правног оквира у области заштите од нејонизујућих зрачења, као и проширење и ближе дефинисање постојећих појмова, уз усаглашавање са терминима који се користе у Европској унији. Ове измене омогући ће координирани приступ, који ће укључити активније учешће осталих министарстава и институција које се баве облашћу заштите од нејонизујућих зрачења, чиме ће се ојачати системски и институционални капацитети.

Израдом новог закона планира се прописивање обавезе кориснику извора нејонизујућих зрачења за израду стручне оцене оптерећења животне средине од стране овлашћеног правног лица за систематско испитивање нивоа нејонизујућих зрачења у животној средини, као доказ да тај извор неће својим радом довести до прекорачења прописаних граничних вредности. Планира се прописивање форме, обима и садржаја стручне оцене оптерећења животне средине као документа који садржи потребне и неопходне податке и информације из области заштите од нејонизујућих зрачења.

Такође, планира се прописивање форме, обима и садржаја извештаја о извршеним испитивањима извора нејонизујућих зрачења.

Законом је потребно прописати стручну спрему и обавезе лица одговорног за примену заштите од нејонизујућих зрачења.

Новим законом је потребно унапредити систематско испитивање нивоа нејонизујућих зрачења у животној средини, потребно је дефинисати обухват, програмом дефинисати приоритете за систематско праћење и испитивања, као и учинити доступним резултате кроз информациони систем. Такође, потребно је на основу сагледаних резултата размотрити оправданост успостављања аутоматског мониторинга, односно систематског испитивања за поједине изворе нејонизујућих зрачења.

Потребно је сагледати могућност креирања централног информационог система за изворе нејонизујућих зрачења којим би се успоставила потпунија дигитализација поступака који се односе на поступак припреме за изградњу, постављање и употребу нових извора нејонизујућих зрачења, односно реконструкцију постојећих извора нејонизујућих зрачења и пуштања у пробни рад, и проверу рада извора нејонизујућих зрачења у Републици Србији. Информациони систем би такође пружио информације о нивоу излагања нејонизујућим зрачењима у животној средини, као и обједињено евидентирање свих релевантних података и информација о изворима нејонизујућих зрачења.

Дигитализација поступака препозната је као кључни елемент за унапређење административног поступка.

Посебан фокус биће стављен на јачање стручних кадрова, ради што квалитетнијег спровођења мера и унапређења испитивања нивоа нејонизујућих зрачења у животној средини и имплементације прописа. Укључивање у пројекте Светске здравствене организације, сарадња са институтима и заводима предстaвљаће кључни елемент за умрежавање и прикључивање Републике Србије у токове светске и домаће праксе из области заштите од нејонизујућих зрачења. Рад на подизању свести о превенцији и заштити од нејонизујућих зрачења у животној средини кроз едукацију становништва је важно за успешно спровођење Закона о заштити од нејонизујућих зрачења, као и за унапређење поступака обавештења, информисања и укључивања јавности, у складу са начелима Архуске конвенције.

Појединим изменама и допунама афирмисао би се систем превентивног деловања како би се, тамо где постоје, очували задовољавајући резултати у циљу заштите и побољшања заштите од нејонизујућих зрачења.

Све наведене мере квалитативно би унапредиле заштиту од нејонизујућих зрачења у Републици Србији у складу са највишим међународним стандардима.

1. **Основна начела за уређивање друштвених односа у области, укључујући и права и обавезе субјеката на које се закон односи**

Постојећи закон заснива се на:

1) ***начелу забране***– излагање нејонизујућим зрачењима изнад прописане границе и свако непотребно излагање нејонизујућим зрачењима није дозвољено;

2) ***начелу сразмерности***– услови и дозвољеност коришћења извора нејонизујућих зрачења од посебног интереса се одређују и цене према користи коју њихово коришћење пружа друштву у односу на потенцијалне ризике наступања штетног дејства услед њиховог коришћења, узимајући у обзир ниво и трајање изложености становништва у конкретном случају, старосну и здравствену структуру потенцијално изложеног становништва, начин, време и место коришћења таквог извора, присуство других извора са различитим фреквенцијама, као и друге релевантне околности конкретног случаја;

3) ***начелу јавности***– подаци о нејонизујућим зрачењима доступни су јавности.

Приликом израде новог закона, неопходно је приступити редефинисању и проширењу постојећих начела, која боље одражавају савремене изазове и развој ове области, како би се пружио основ за унапређење нормативних оквира и напредак у области заштите од нејонизујућих зрачења.

* ***Начело јавности и отворености*** - подаци о нејонизујућим зрачењима доступни су јавности.

[Списак овлашћених правних лица која испуњавању услове за испитивање нивоа зрачења извора нејонизујућег зрачења од посебног интереса и систематског испитивања нивоа нејонизујућих зрачења у животној средини](https://www.ekologija.gov.rs/sites/default/files/inline-files/PRILOG%202%20-%20Spisak_ovla%C5%A1%C4%87enih_institucija%20-%202024.09.26.pdf) доступни су на сајту Министарства заштите животне средине, као и на сајту Покрајинског секретаријата за урбанизам и заштиту животне средине за територију Аутономне покрајине Војводине.

* ***Начело примарне одговорности***- корисници извора нејонизујућих зрачења одговорни су за спровођење мера заштите од нејонизујућих зрачења.
* ***Начело ограничавања индивидуалног излагања*** - коришћење извора нејонизујућих зрачења мора се планирати тако да излагања појединаца буду увек испод прописаних граница.

Полазне основе представљају увод за консултације, полазну основу за дискусију приликом израде Нацрта закона о заштити од нејонизујућих зрачења и подложни су изменама.

Позивамо заинтересовану јавност да достави писане предлоге и сугестије у вези са уређивањем горе наведених области које ће бити предмет уређивања Нацртом закона о заштити од нејонизујућих зрачења.

Коментаре је потребно доставити попуњавањем *Обрасца за коментаре* у периоду од 24.04.2025. године до 16.05.2025. године на мејл адресу: njzzakon@eko.gov.rs.

Образац за коментаре може се преузети са званичне интернет странице Министарства заштите животне средине, путем следећег линка.